קנבינואיד

[ממוזער|[טריכומה|טריכומות קנבינואידים על פרח קנאביס סאטיבה]]
[ממוזער|[קנאביס אינדיקה בטבע]]
**קנבינואידים** (באנגלית: **Cannabinoids**) הם חומרים מולקולריים הנמצאים בצמח הקנאביס או הנעשים בצורה סינתטית (קנבינואידים סינתטיים). החומרים הקנבינואידיים הידועים ביותר הם טטראהידרוקנאבינול (THC), המרכיב הפסיכואקטיבי העיקרי בצמח הקנאביס, וקנאבידיול (CBD), חומר נוגד חמצון ואיסכמיה אשר גם כן נמצא בצמח הקנאביס. בסך הכל, 113 קנבינואידים פיטוקנבינואידים שונים התגלו באופן ודאי על ידי המדע, אך רק ל-4 מהם (THCA, CBDA, CBCA ו-CBGA) יש מקור ביוגנטי מאושר. פיטוקנבינואידים נמצאו גם בצמחים רודודנדרון ושוש קירח.

פיטוקנבינואידים הם חומרים פנולים רב-טבעתיים עם מבנה מולקולרי דומה לזה של ה-THC, בעוד שאנדוקנבינואידים הם שומנים הנקשרים לקולטני הקנבינואידים CB1 ו-CB2.

## שימושים
שימושים רפואיים בקנבינואידים כוללים בין היתר טיפול בבחילה הנגרמת מכימותרפיה, ספסטיות, הפרעה נוירולוגית המובילה לפעילות מוגברת של רפלקסים בגידים, והיפרטוניה, הפרעה נוירולוגית המובילה לכאב במערכת הסומטוסנסורית. ההשפעות הידועות של קנבינואידים כוללים בין היתר: סחרחורת, רוגע, בלבול, דיסוציאציה ועוד.

### מחלת פרקינסון
קנבינואידים נמצאו כיעילים לטיפול במחלת פרקינסון, מחלה ניוונית חשוכת-מרפא של מערכת העצבים, המתקדמת באיטיות ומאופיינת בהפרעות מוטוריות טיפוסיות. על פי מחקר משנת 2023–2024 אשר כלל בין 10 ל-50 משתתפים, קנבינואידים נמצאו כמשפרים של תסמיני פרקינסון כגון כאב, בעיות שינה וחרדה. עם זאת, לא נמצא קשר בין קנבינואידים להפחתת ההפרעות המוטוריות של המחלה. מחקר אמריקאי משנת 2023 מצא כי קנבינואידים עזרו ל-46% מהחולים במחלת פרקינסון להתמודד עם בעיות כאב ובעיות שינה. מחקר על בעלי חיים מהשנים 2021–2024 מצא כי חומצה טטרהידרוקנבינולית (THCA) וחומצה קנאבידיולית (CBDA) יכולות לעזור בהפחתת דלקת מוחית במטופלים עם מחלת פרקינסון. זאת מכיוון שהן פועלות על הקולטון CB2 אשר מתחבר לתעלות יונים כגון TRP ו-PPARγ. תסמין נפוץ אצל מטופלי פרקינסון אשר משתמשים בקנבינואידים כולל סחרחורת (ב-12-20% מהמקרים) וייתכן כי קיימת אינטראקציה בין קנבינואידים ללבודופה, חומצת אמינו המהווה קודמן של המוליך העצבי דופמין ומשמשת כתרופה לטיפול בפרקינסון.

### דאבת
לקנבינואידים עשויים להיות יתרונות מסוימים עבור אנשים עם פיברומיאלגיה. עם זאת, נכון לשנת 2022, הנתונים עדיין מוגבלים. לקנבינואידים עשויים להיות גם השפעות שליליות, והם עלולים ליצור תגובות בין־תרופתיות שליליות כאשר הם נלקחים יחד עם תרופות ראומטולוגיות נפוצות.

## דרך פעולה
לפני שנות ה-80, ההשערה הרווחת גרסה כי הקנבינואידים משפיעים על קרום התא ולא על ממברנות ביולוגיות או על קולטנים. בשנות ה-80, הקנבינואידים בודדו והתגלה כי הם משפיעים על 2 קולטנים קנבינואידים במערכת האנדוקנבינואידית, קולטן קנבינואיד 1 (CB1) וקולטן קנבינואיד 2 (CB2).

המערכת האנדוקנבינואידית אחראית על פעולות כגון תזוזה, קורדינאציה, למידה, זיכרון, רגש, מוטיבציה, התנהגות חזרתית וכאב.

### קולטן קנבינואיד 1
קולטנים קנבינואידיים מסוג 1 (CB1) נמצאים בעיקר במוח, במיוחד בגרעיני הבסיס, במערכת הלימבית, בהיפוקמפוס, בסטריאטום ובמוח הקטן. בנוסף, קולטנים אלו נמצאים גם בקרנית העין ובמערכת הרבייה של זכרים ושל נקבות. הקולטן לא נמצא במוח המוארך, האחראי על נשימה, פעולת הלב, לחץ הדם ורפלקסים של בליעה והקאה.

### קולטן קנבינואיד 2
קולטנים קנבינואידיים מסוג 2 (CB2) נמצאים בעיקר במערכת החיסון. קולטנים אלו נמצאו גם במוח הקטן ובמיקרוגלייה, סוג של תאי גלייה במערכת העצבים המרכזית. אצל בעלי חיים, קולטנים אלו נקשרו לפעילות אימונומודולטורית ואף טיפולית.

## ראו גם
* קנאביס
* קנאבידיול
* THC
* חומר פסיכואקטיבי

## קישורים חיצוניים

## הערות שוליים

קטגוריה:קנבינואידים
קטגוריה:קנאביס
קטגוריה:סמים פסיכואקטיביים